2.pielikums   
Ministru kabineta   
2017.gada \_\_.\_\_\_\_\_\_ noteikumiem Nr.\_\_\_\_

**Preču (produkcijas, pakalpojumu) tirgus cenas vai darījuma tirgus vērtības noteikšanas piemēri**

**1. Salīdzināmo nekontrolēto cenu metodes piemērs.**

SIA “A” piegādā vienādas izejvielas līdzīgos apjomos un ar līdzīgiem piegādes noteikumiem par vienādām cenām gan saistītai personai - SIA “B”, gan neatkarīgai personai SIA C. SIA “B” par preču piegādi ir jānorēķinās 90 dienu laikā, turpretim SIA “C” – 30 dienu laikā. Ir aprēķināts, ka maksājumu saņemšanas aizkavēšana 60 dienu periodā saistītajam uzņēmumam izmaksā 1,5% no aizkavētās summas. Tādēļ, ņemot vērā to, ka saistītajām personām ir jāpiemēro tādi paši noteikumi kā darījumos starp personām, kuras nav saistītas, ir jāveic darījumu vērtības korekcija, palielinot SIA “B” piegādāto preču cenu par attiecīgu summu.

**2. Tālākpārdošanas cenu metodes piemērs.**

Ražotājs “A” no valsts B pārdod savu ražoto preci Latvijā saistītai personai - SIA “S” un neatkarīgai personai A/S “N”- personai, kas nav saistīta ar ražotāju “A”. Abas Latvijas komercsabiedrības iepērk no ražotāja preci par 5 e*uro* par vienību. Veicot rūpīgu līgumu nosacījumu analīzi, atklāts, ka A/S “N” piegādātajā preces cenā jau ir iekļautas transporta izmaksas, bet SIA “S” papildus jāmaksā par piegādi 1,5 *euro*. Transporta izmaksas palielina saistītā uzņēmuma preces iegādes izmaksas par 1,5 *euro*  par vienību. Abas Latvijas komercsabiedrības pārdod preci par vienādu cenu –12,5 *euro*. Lai noteiktu darījuma preces tirgus cenu (X) starp ražotāju “A” un SIA “S”, no preces tālākpārdošanas cenas 12,5 *euro* atņem bruto peļņu, ko veido A/S “N” kā tālākpārdevēja izdevumi un atbilstošā peļņa (12,5–5 =7,5 *euro*), ņemot vērā nepieciešamās atšķirību korekcijas par transportēšanas izmaksām (1,5 *euro*):

X = 12,5 – (7,5+1,5)

Tātad ražotāja “A” un SIA "S" darījuma preces tirgus cena ir 3,5 *euro*.

**3. Izmaksu pieskaitīšanas metodes piemērs.**

SIA “A” izgatavo dažādus izstrādājumus no koka, šo produkciju SIA pārdod saistītai personai ārvalstīs - komercsabiedrībai “B”. Noteiktā darījuma vērtība starp saistītajām personām ir 1050 *euro*. Savukārt SIA “X”, SIA “Y”, un A/S "Z" ir personas kas nav saistītas ar SIA “A”, kas ražo līdzīgas preces, bet atšķirībā no SIA "A", koka izstrādājumus pārdod personām kas nav saistītas. SIA “A” koka izstrādājumu ražošanas izmaksas ir 1000 *euro* (t.sk. netiešās izmaksas, kas saistītas ar iekārtu labošanu, kuras izmantotas dažādo koka izstrādājumu ražošanai). Ņemot vērā salīdzināmo kapitālsabiedrību izmaksu uzcenojumu 1.tabulā (8%, 9%, 10%) vidējo vērtību un tās raksturojošos lielumus, tiek noteikts nodokļu maksātāja nesaistītam komersantam atbilstošs izmaksu uzcenojums – 9%. Lai noteiktu SIA "A" un ar to saistītās personas "B" darījuma tirgus vērtību SIA "A" ražošanas izmaksām 1000 *euro* pieskaita salīdzināmo kapitālsabiedrību (nesaistītu komersantu) izmaksu uzcenojumu vidējo vērtību 9% un iegūst 1090 *euro*.

|  |  |  |  |  |
| --- | --- | --- | --- | --- |
| Kapitālsabiedrības | SIA "A" | SIA "X" | SIA "Y" | A/S "Z" |
| Pārdotās produkcijas tiešās un netiešās izmaksas, *euro* | 1000 | 900 | 800 | 1200 |
| Bruto peļņa, *euro* | 50 | 72 | 72 | 120 |
| *Izmaksu uzcenojums (Bruto peļņa/ Pārdotās produkcijas tiešās un netiešās izmaksas \*100)* | *5%* | *8%* | *9%* | *10%* |

**4. Darījumu tīrās peļņas metodes piemērs.**

SIA "A" izgatavo un pārdod koka mēbeles. Tā kā SIA “A” ir liekas administratīvās telpas, tās tiek iznomātas personām, kas nav saistītas un gūtie ieņēmumi un attiecīgi izmaksas peļņas un zaudējumu aprēķinā tiek uzrādītas kā pārējie saimnieciskās darbības ieņēmumi un izmaksas. Lai finansētu ražošanas iekārtu modernizāciju SIA “A” radās nepieciešamība aizņemties bankā naudas līdzekļus par ko bankai tika noteikti maksājamie procenti. Koka mēbeles SIA “A” pārdod saistītai personai ārvalstīs komercsabiedrībai “B”. SIA “A” un komercsabiedrība “B” noteiktā darījuma vērtība ir 1050 *euro*. Savukārt SIA “X”, SIA “Y”, un A/S “Z” personas kas nav saistītas, un kuras ražo līdzīgas preces, bet atšķirībā no SIA “A” mēbeles pārdod personām kuras nav saistītas. SIA “A” pārdodamā produkta tiešās un netiešās izmaksas ir 1020 *euro*. Ņemot vērā salīdzināmo kapitālsabiedrību tīrās peļņas uzcenojumu (5,4%, 6,3%, 7,3%) vidējo vērtību, tiek noteikts nodokļu maksātāja atbilstošs tīrās peļņas uzcenojums, kas ir 6,3%. Lai noteiktu SIA “A” un ārvalstu komercsabiedrības “B” darījuma tirgus vērtību, SIA “A” operatīvajām izmaksām 1020 *euro* pieskaita tīrās peļņas uzcenojumu 6,3% (64,26 *euro*), iegūstot 1084,26 *euro*.

|  |  |  |  |  |
| --- | --- | --- | --- | --- |
| Pārdevējs | SIA "A" | SIA "X" | SIA "Y" | A/S "Z" |
| Neto apgrozījums, *euro* | 1050 | 972 | 872 | 1320 |
| Pārdotās produkcijas ražošanas izmaksas, *euro* | 1000 | 900 | 800 | 1200 |
| Bruto peļņa, *euro* | 50 | 72 | 72 | 120 |
| Pārdošanas izmaksas, *euro* | 10 | 9 | 8 | 13 |
| Administrācijas izmaksas, *euro* | 7 | 11 | 11 | 14 |
| Pārējie saimnieciskās darbības ieņēmumi | 2 |  |  |  |
| Pārējās saimnieciskās darbības izmaksas | 1 |  |  |  |
| Procentu maksājumi | 3 | 2 | 1 | 3 |
| Produkta pārdošanas rezultāts – peļņa vai zaudējumi pirms nodokļiem (neņemot vērā pārējās saimnieciskās darbības rezultātu), *euro* | 30 | 50 | 52 | 90 |
| *Pārdodamā produkta kopējās izmaksas (operatīvās darbības izmaksas)*, *euro* | *1020* | *922* | *820* | *1230* |
| *Tīrās peļņas uzcenojums (peļņa vai zaudējumi pirms nodokļiem/kopējās izmaksas \*100)* | *2,9%* | *5,4%* | *6,3%* | *7,3%* |

**5. Peļņas sadalīšanas metodes piemērs.**

Trīs komercsabiedrības no dažādām valstīm ir saistītas personas - SIA “A”, komercsabiedrības “B” un “C”, kas veic sadzīves elektrotehnikas izgudrošanu un jauninājumu, ražošanu un tirdzniecību. Elektronikas ražošanā ietilpst moderno elektronisko procesu tehnoloģiju izmantošana un produkta galvenā komponenta ražošana. Šo komponentu izgudro un ražo SIA “A” un pēc tam nogādā to komercsabiedrībai “B”, kurš projektē un izgatavo pārējo produkta daļu, pēc tam produktu izplata komercsabiedrība “C”. Darījumā starp “B” un “C” tirgus vērtība tika noteikta, izmantojot tālākpārdošanas metodi. Darījumam starp SIA “A” un komercsabiedrību “B” atbilstošu salīdzināmo darījumu nav iespējams atrast, jo gan SIA “A”, gan “B” preces ražošanā iegulda nozīmīgu nemateriālā īpašuma vērtību, veicot izpētes un attīstības funkcijas. SIA “A” un “B” peļņas un zaudējumu aprēķins pirms peļņas korekcijas (*euro*):

|  |  |  |  |  |
| --- | --- | --- | --- | --- |
|  | SIA "A" | | Komercsabiedrība "B" | |
| Realizācija |  | 50 |  | 100 |
| Izmaksas par iegādēm |  | 10 |  | 50 |
| Ražošanas izmaksas |  | 15 |  | 20 |
| Bruto peļņa |  | 25 |  | 30 |
| Izpētes un attīstības izmaksas | 15 |  | 10 |  |
| Operatīvie izdevumi | 10 |  | 10 |  |
| Neto peļņa |  | 0 |  | 10 |

Ir noskaidrots, ka ražotājs par veikto ražošanas funkciju nopelna 10% (tīrās peļņas radītājs attiecībā pret ražošanas izmaksām) SIA “A” ražošanas izmaksas ir 15 *euro*, un līdz ar to atlīdzībai par izmaksām, ņemot vērā nesaistītā komersanta rādītāju, ir jābūt 1,5 *euro*. Komercsabiedrībai “B” attiecīgās ražošanas izmaksas ir 20 *euro* un līdz ar to peļņai par ražošanu ir jābūt 2,0 *euro*. SIA “A” un komercsabiedrības “B” kopējā neto peļņa ir 10 (0+10), no tās atņemot SIA “A” un komercsabiedrības “B” kopējo peļņu par ražošanas funkcijām – 3,5 (1,5+2,0) iegūst kopējo atlikušo peļņu 6,5 *euro* (10-3,5), kurus sadala starp SIA “A” un komercsabiedrību “B”, pamatojoties uz katra komersanta ieguldījumu šīs peļņas sasniegšanai.

SIA “A” izmaksas par izpēti un attīstību ir 15 *euro*, savukārt komercsabiedrības “B” izpētes un attīstības izmaksas ir 10 *euro*, tātad abu komercsabiedrību kopīgas izmaksas izpētei un attīstībai ir 25 *euro* (15+10). Kopējo atlikušo peļņu starp SIA “A” un komercsabiedrību “B” nosaka attiecībā – 15/25 SIA “A” un 10/25 komercsabiedrībai “B”. Tādejādi SIA “A” atlikusī peļņa ir 3,9 *euro* (6,5\*15/25), savukārt komercsabiedrībai “B” atlikusī peļņa ir 2,6 *euro* (6,5\*10/25).

Peļņas sadales rezultātā SIA “A” peļņa ir 5,4 *euro* (1,5+3,9) attiecīgi komercsabiedrībai “B” peļņa ir 4,6 *euro*(2,0+2,6).

SIA “A” un komercsabiedrības “B” peļņas un zaudējumu aprēķins pēc peļņas korekcijas izskatīsies šādi \*:

|  |  |  |  |  |
| --- | --- | --- | --- | --- |
| Komersants | SIA “A” | | komercsabiedrība “B” | |
| Realizācija, *euro* |  | 55,4 |  | 100 |
| Izmaksas par iegādēm, *euro* |  | 10 |  | 55,4 |
| Ražošanas izmaksas, *euro* |  | 15 |  | 20 |
| Bruto peļņa, *euro* |  | 30,4 |  | 24,6 |
| Izpētes un attīstības izmaksas, *euro* | 15 |  | 10 |  |
| Operatīvie izdevumi, *euro* | 10 | 25 | 10 | 20 |
| Neto peļņa, *euro* |  | 5,4 |  | 4,6 |

\*Ja darījumu rezultātā ir iegūts atšķirīgs rezultāts un SIA “A” guvusi mazāku ienākumu tai uzņēmumu ienākuma nodokļa aprēķināšanai piemērojams Likuma 4.panta otrās daļas otrā punkta e) apakšpunkts.

Finanšu ministre D.Reizniece-Ozola